የህዳሴ ግድብ ለኢትዮጵያውያን ከልማት በላይ መሆኑ ተገለጸ
የጥንታዊት ኢትዮጵያ ጀግኖች አርበኞች ማህበር የአገሪቷን ወቅታዊ ሁኔታ አስመልክቶ ባወጣው መግለጫ እንደጠቆመው፤ የህዳሴ ግድብ ለኢትዮጵያውያን የልማት ጉዳይ ብቻ ሳይሆን፤ የዲፕሎማሲ፣ የህልውና፣ የኢኮኖሚና የተጋድሎ ታሪክ አካል ተደርጎ የሚታይ አውራ ርዕስ መሆኑን አመልክቷል።
ከልማት ባሻገር ብዙ ሰምና ወርቅ የያዘው የኢትዮጵያ ታላቁ የህዳሴ ግድብ፤ ግንባታን ዳር ማድረስ እንዲቻል መላው ኢትዮጵያውያን በገንዘቡ፤ በአዕምሮው፣ በጉልበቱና አስፈላጊ ከሆነም ጊዜው በሚጠይቀው ረገድ ማንኛውንም መስዋዕትነት ለመክፈል እንዲዘጋጅ የጥንታዊት ኢትዮጵያ ጀግኖች አርበኞች ማህበር፤ ባወጣው መግለጫ ገልጿል።
ማህበሩ በተያያዘም የኮሮና ቫይረስ ወረርሽኝን አስመልክቶ በመግለጫው እንዳሰፈረው፤ ቫይረሱ ዓለምን አልፈው ሕዋን ለመቆጣጠር ችለናል የሚሉት ኃያላን ሀገራት ሳይቀሩ በደረጀ ኢኮኖሚና በተራራቀ ሥልጣኔ ላይ ያሉት እንኳን ሊቋቋሙት ባለመቻላቸው የተነሳ የሰው ልጅ ሕይወት እንደቅጠል እየረገፈ መሆኑን ጠቁሞ፤ ኢትዮጵያም ባላት ደካማ የምጣኔ ሀብት፣ ባልዘመነ የሕክምና መዋቅር እና ባልተደራጀ ሞያተኛና ግንዛቤን በመፍጠር የኮሮና ቫይረስ ወረርሽኝን ለመቋቋም አዳጋች መሆኑን በመግለጫው ጠቅሶ በእጃችን ላይ ያለውን መፍትሔ አንድና አንድ ብቻ በመሆኑ፤ መንግሥትና የጤና ባለሙያዎች የሚያስተላልፏቸውን የጥንቃቄ መመሪያዎችን በትኩረት ተቀብሎ መተግበር የግድ መሆኑን አስታውቋል።
የጥንታዊት ኢትዮጵያ ጀግኖች አርበኞች ማህበር ባወጣው መግለጫ፤ ሠላምና የሀገረ ደህንነት በምንም መለኪያ ለድርድር የማይቀርቡ መሆናቸውን ገልፆ፤ ምርጫም ሆነ በሌሎች የፖሊሲ ጉዳዮች ያገባናል የሚሉ አካላት በሙሉ ከመንግሥት ጋር በሚነጋገሩበት ርዕሶች ሁሉ ትናንትና፣ ሀገራዊ ኃላፊነት፣ የትውልድ አደራን ከምንም በላይ ውጫዊና ውስጣዊ ጂኦ ፖለቲካውን በጥንቃቄ ግንዛቤ ውስጥ ባስገባ መልኩ ይከናወን ዘንድ ማህበሩ አጥብቆ እንደሚመክርም መግለጫው አመልክቷል።አዲስ ዘመን ግንቦት 8/2012ፍሬህይወት አወቀ